Source: http://robertmusumeci.com/index.php/about/practice-areas/item/54-cnus
Timestamp: 2018-11-17 23:35:06+00:00
Document Index: 495974

Matched Legal Cases: ['Art 12', 'Art 943', 'Qorti ', 'Qorti ', 'Art 948', 'Art 1494', 'Art 1497', 'Art 1501', 'qorti ', 'Art 5', 'Art. 12', 'Art. 12', 'Art. 12', 'Qorti ', 'Qorti ', 'Art. 1518', 'Qorti ', 'Qorti ', 'Qorti ', 'Qorti ']

Ċnus
Ċedola hi biżżejjed biex tikkostitwixxi ċens?
Le. Ċedola ta` depożitu, min-natura tagħha għandha l-effett legali li bih jiġi effettwat biss depożitu. Allura, iċ-ċedola ma tistax, per eżempju, tiġi użata biex l-enfitewta jipprevalixxi ruħu mill-fakolta` mogħtija lilu skond l-Art 12(4) tal-Kap 158. Biex jiġi kostitwit ċens – kemm jekk temporanju kemm jekk perpetwu – huwa meħtieġ att pubbliku ad validitatem. Biex ċens jiġi konvertit minn temporanju għal perpetwu – anke b`riferenza għad-disposizzjonijiet tal-Kap 158 – huwa meħtieġ att pubbliku ad validitatem. Tal-inqas wieħed għandu jissenjala b`ittra uffiċjali lid-dominus r-rieda tiegħu li jaqleb ic-ċens minn temporanju għal perpetwu. Fil-każ illi d-dominus għar-raġunijiet tiegħu jirrifjuta dik is-sejħa, allura l-utilist ikollu jedd ifittex rimedju mill-qrati.
F’hiex jikkonsisti l-proċess li tikkonverti ċens temporanju għal wieħed perpetwu a tenur tal-Kap 158?
Il-leġislatur ma jirrikjedix xi forma partikolari dwar kif il-konverżjoni minn enfitewsi temporanja għal enfitewsi perpetwa għandha sseħħ u tiġi notifikata lid-direttarju. Kulma l-liġi teżiġi huwa li l-enfitewta għandu l-jedd li jikkonverti ċ-ċens minn temporanju għal perpetwu, li l-canone jogħla għal sitt darbiet iċ-ċens li kien jitħallas minnufih qabel il-konverżjoni, u li f`każ li l-enfitewta ma jeżerċitax dak il-jedd fi żmien sitt xhur mid-data li dak il-jedd ikun eżerċitabbli, il-jedd jgħaddi għand min ikun qed jokkupa d-dar, li mbagħad ikollu l-jedd illi jitlob li ssir il- konverżjoni a favur tiegħu.
Tista’ tintuża ċedola biex tikkonverti ċens temporanju minn perpertwu (meta l-liġi tippermetti)?
Il-canone solitament jitħallas billi l-enfitewta jersaq għand id-direttarju u jħallsu ċ-ċens u d-direttarju joħroġ riċevuta. Ikun biss meta d-direttarju jirrifjuta li jaċċetta l-ħlas ta` l-canone li l-enfitewta jkun kostrett jippreżenta ċedola ta` depożitu sabiex jeżimi ruħu minn kwalunkwe responsabilita`.
Iċ-ċedola tintuża wkoll fil-każ tad-depożitu tar-rikavat ta` bejgħ b`subbasta. Jew fil-każ ta` rkupru.
M’huwiex legalment aċċettabbli li l-effett ta` ċedola ta` depożitu, tenut kont tan-natura u funzjoni tagħha, jiġi estiż sabiex jibdel ċens minn temporanju għal perpetwu.
L-iskop ta` ċedola huwa fil-fatt delinejat fl-Art 943 tal-Kap 16 li jaqra hekk –
“(1) Id-depożiti irregolari ta` flus fil-qrati superjuri jew inferjuri jsiru b`ċedola li għandha tiġi ppreżentata firreġistru bil-għadd tal-flus fil-lok maħtur mill-Ministru responsabbli għall-ġustizzja b`avviż fil-Gazzetta tal-Gvern.
(2) Kopja taċ-ċedola ta` depożitu għandha tiġi nnotifikata lill-persuni interessati kollha.
(3) Iċ-ċedola ta` depożitu għandha tkun iffirmata minn avukat jew prokuratur legali, skont il-każ :
Iżda fil-Qorti Ċivili, Prim`Awla u fil-Qorti tal-Maġistrati (Għawdex) fil-kompetenza tagħha superjuri, u fil-qrati inferjuri, hija biżżejjed il-firma tal-parti li tagħmel iddepożitu.
(4) Il-Gvern iwieġeb għal dawn id-depożiti.”
L-Art 948 tal-Kap. 16 imbagħad jirregola d-depożiti ta` flus mhux kontanti. Jaqra hekk –
“(1) Id-depożiti li ma jkunux ta` flus kuntanti jsiru bil-mod li jingħad fl-artikolu 943 iżda għandhom jiġu mfissra ħaġa ħaġa fiċ-ċedola.
(2) Bla ħsara tad-disposizzjonijiet tal-artikolu 951, dawn id-depożiti jibqgħu taħt il-kustodja tar-reġistratur.
(3) L-istess regola għandha tiġi mħarsa jekk iddepożitu jsir mill-marixxall b`esekuzzjoni ta` mandat tal-qorti.”
Huwa evidenti illi l-iskop ta` ċedola huwa interament dak li jiġi depożitat flus fir-reġistru tal-qrati.
L-Art 1494 li jolqot l-enfitewsi imbagħad jaqra hekk –
“(1) L-enfitewsi hija kuntratt li bih waħda millpartijiet li jikkuntrattaw tagħti lill-parti l-oħra, għal dejjem jew għal żmien, fond, bi ħlas ta` kull sena determinat jew b`ċens determinat, illi din tal-aħħar tintrabat li tħallas lilha, fi flus jew f`oġġetti, bħala rikonoxximent tad-dominju.
(2) Id-disposizzjonijiet ta` dan it-Titolu jgħoddu għal kull enfitewsi, ukoll meta ċ-ċens ikun ġie meqjus fuq il-valur tal-frottijiet tal-fond.”
L-Art 1497 imbagħad jaqra hekk – L-enfitewsi hija nulla –
“(a) jekk ma tiġix magħmula b`att pubbliku;
(b) jekk il-konċessjoni ssir xort`oħra minn għal dejjem jew għal żmien stabbilit li jibda jgħodd minn jum ċert;
(c) jekk is-somma taċ-ċens ma tiġix imsemmija espressament fil-kuntratt.”
L-Art 1501 imbagħad jaqra hekk –
“(1) Meta tingħata enfitewsi perpetwa, iċ- ċenswalist, ukoll jekk iċ-ċens ikun jista` jiġi rivedut kull tant żmien stabbilit, ikollu l-għażla li jifdi ċ-ċens kif provdut fissubartikoli li ġejjin ta` dan l-artikolu, kemm-il darba ilkuntratt innifsu, li jkun kuntratt magħmul qabel il-15 ta` Awissu, 1981, ma jipprovdix b`mod differenti kif tista` ssir il-fidwa.
(2) Dik il-fidwa taċ-ċens issir bil-ħlas ta` somma li tkun daqs l-ammont taċ-ċens kapitalizzat bir-rata ta` ħamsa fil-mija : Iżda meta l-kuntratt jipprovdi li ċ-ċens jista` jiġi rivedut fi żmien speċifikat jew mal-ġrajja ta` kondizzjoni speċifikata, iċ-ċenswalist jista` jagħżel li jifdi fi żmien lewwel sena mid-data ta` xi reviżjoni bħal dik, jew tal-ġrajja ta` dik il-kondizzjoni, u s-somma li għandha titħallas għallfidwa taċ-ċens tkun, f`dak il-każ, daqs l-ammont taċ-ċens hekk rivedut kapitalizzat bil-medja tar-rata tal-imgħax li titħallas minn bank kummerċjali fuq depożiti li jkunu ta` xorta fissa fi żmien il-fidwa.
(3) Jekk ikun hemm iktar minn padrun dirett wieħed, iċ-ċenswalist jista` jifdi mingħand kull wieħed jew iżjed minnhom separatament.
(4) Meta l-fond ikun miżmum b`subenfitewsi perpetwa, is-subċenswalist ikollu l-jedd li jifdi ċ-ċens oriġinali u ż-żieda fiċ-ċens bil-ħlas tas-somma li għandha titħallas għall-fidwa li tiġi stabbilita skont iddisposizzjonijiet ta` dan l-artikolu.
(5) Kull klawżola f`xi ftehim li biha ċ-ċenswalist ma jkunx jista` jeżerċita l-jedd li jifdi ċ-ċens mogħti b`dan lartikolu, titqies li ma kenitx inkluża f``dak il-ftehim.
(6) Il-fidwa taċ-ċens tista` ssir bi ftehim bejn ilpadrun dirett u ċ-ċenswalist magħmul f`att pubbliku jew permezz taċ-ċedola msemmija fis-subartikolu (7).
(7) Meta l-fidwa ma ssirx b`att pubbliku, iċ- ċenswalist jista` jagħmel dik il-fidwa billi jippreżenta għasspejjeż tiegħu fir-reġistru tal-qorti kompetenti, ċedola ta` fidwa u fl-istess ħin jiddepożita fl-imsemmi reġistru ssomma li għandha titħallas għallfidwa stabbilita skont iddisposizzjonijiet tas-subartikolu (2) u dwar ċedola bħal dik, id-disposizzjonijiet li ġejjin ta` dan is-subartikolu għandu jkollhom effett, minkejja kull ħaġa kuntrarja li tinsab f`xi liġi oħra :
(a) meta l-persuna li tagħti l-enfitewsi għall-ewwel darba jew il-persuna li lilha jingħataw il-jeddijiet ta` padrun dirett tkun mejta, iċ-ċedola tal-fidwa tista` tiġi notifikata lil, u d-depożitu jista` jsir favur, wieħed jew iktar mill-werrieta tal-padrun dirett jew tal-persuna li lilha jgħaddi dan il-jedd u dak il-werriet jew dawk ilwerrieta għandhom, għall-finijiet kollha tal-liġi, jitqiesu li jirrappreżentaw lil dawk il-persuni kollha li jkollhom interess legali fiċ-ċedola tal-fidwa u filflus hekk depożitati ;
(b) in-nuqqas miċ-ċedola tal-isem ta` xi persuna li jkollha interess f`xi parti mill-flus depożitati skont iddisposizzjonijiet ta` dan l-artikolu, ma jolqotx il-jedd ta` xi persuna li tkun hekk imħollija barra għal xi sehem millammont depożitat ;
(ċ) iċ-ċedola għandu jkun fiha :
(i) l-isem u l-kunjom tal-persuna tal-enfitewta, ilpost tat-twelid tagħha, il-post ta` residenza tagħha, ilprofessjoni tagħha, is-sengħa jew stat ieħor tagħha, isem missierha u isem u kunjom xbubit ommha, jew fil-każ ta` korp ta` persuni l-isem korporat ta` dak il-korp ta` persuni u l-partikolaritajiet dwar l-inkorporazzjoni tiegħu ;
(ii) l-isem u l-kunjom tal-persuna msemmija fiċ- ċedola, il-post tat-twelid tagħha, il-post ta` residenza tagħha, il-professjoni tagħha, is-sengħa jew stat ieħor tagħha, isem missierha, u isem u kunjom xbubit ommha, jew partikolaritajiet oħra biex jidentifikaw lil dik il-persuna, jew fil-każ ta` korp ta` persuni l-isem korporat ta` dak ilkorp ta` persuni u l-partikolaritajiet dwar l-inkorporazzjoni tiegħu ;
(iii) l-indikazzjoni skont l-artikolu 7 tal-Att dwar irReġistru Pubbliku tal-immobbli li dwaru ċ-ċens mifdi kien jitħallas ;
(d) l-enfitewta għandu jehmeż maċ-ċedola pjanta li turi l-kobor u l-lok tal-immobbli li jkun suġġett għaċ-ċens mifdi ;
(e) in-notifika taċ-ċedola ssir biss lill-persuna msemmija f`dik iċ-ċedola u jekk fi żmien tliet xhur mill-jum li fih tiġi depożitata ċ-ċedola, ma ssirx in-notifika lillimsemmija persuna, jew minħabba li tkun nieqsa jew għal xi raġuni oħra, iċ-ċenswalist għandu għas-spejjeż tiegħu jitlob lir-Reġistratur tal-Qrati biex jippubblika fil-Gazzetta lkontenut taċ-ċedola, u ma` dik il-pubblikazzjoni il-persuna li lilha kellha tiġi notifikata ċ-ċedola għandha, għall-finijiet kollha tal-liġi titqies li ġiet notifikata biċ-ċedola ;
(f) iċ-ċenswalist għandu jara li żewġ kopji taċ- ċedola jiġu notifikati lid-Direttur tar-Reġistru Pubbliku, li għandu jżomm reġistru ta` dawk iċ-ċedoli, u l-artikolu 30 dwar ir-Reġistru Pubbliku għandu, mutatis mutandis, japplika għal dawk iċ-ċedoli.
(8) Id-depożiti msemmija jistgħu jiġu rtirati millpersuni msemmija fih mal-prova tat-titolu tagħhom li ssir lir-Reġistratur tal-Qrati.”
Jista’ ċens temporanju jinqaleb f’ċens perpetwu jew kera bil- liġi?
Ma’ l-iskadenza taċ-ċens temporanju, l-enfitewta li qed jokkupa l-fond jista’ jkompli tali okkupazzjoni b’titolu ta’ lokazzjoni jew ċens in forza tal-Att Numru XXIII tal-1979 (Kap 158). Dan pero’ primarjament jiddependi mid-data ta’ meta sar il- kuntratt ta’ ċens temporanju, għal kemm żmien u ċ-ċirkostanzi tal- imsemmi kuntratt.
Id-dispost relevanti huwa l- Artikolu 12 ta’ l-imsemmi Kap 158:
“(1) Minkejja kull ħaġa li tinsab fil- Kodiċi Ċivili jew f’xi liġi oħra, id-disposizzjonijiet li ġejjin ta’ dan l-artikolu u tal-Artikolu 12A għandu jkollhom effett dwar il-kuntratti kollha ta’enfitewsi temporanja li jkunu saru fi kwalunkwe żmien.
(b) għal kull perijodu ieħor, jekk il-kuntratt ikun sar wara l-imsemija data,
u fit-tmiem xi enfitewsi bħal dik l-enfitewta jkun ċittadin ta’ Malta u jkun jokkupa d-dar bħala residenza ordinarja tiegħu l-enfitewta jkollu jedd li jibqa’ jokkupa id-dar b’kera mingħand il-padrun dirett -
(i) b’kera li jkun daqs iċ-ċens li kien jitħallas minnufih qabel ma tkun għalqet l-enfitewsi,miżjud, fil-bidu tal-kirja tad-dar bis-saħħa ta’ dan l-artikolu, u wara t-tmiem ta’ kull ħmistax-il sena wara sakemm tibqa’ l-kirja favur l-istess kerrej, b’daqstant miċ-ċens li kien jitħallas minnufih qabel dak il-bidu jew il-bidu ta’ kull perijodu sussegwenti ta’ ħmistax-il sena, li jkun ammont li ma jkunx iżjed minn dak iċ-ċens, li jirrappreżenta bi proporzjon għal dak iċ-ċens iż- żieda fl-inflazzjoni minn meta ċ-ċens li għandu jiżdied ikun ġie stabbilit l-aħħar; u
(ia) suġġett għall-kondizzjonijiet stabbiliti fis-subartikolu 5(3)(b)*; u
(ii) taħt dawk il-kondizzjonijiet l-oħra li jistgħu jiġu miftehma bejniethom jew, jekk ma jkunx hemm ftehim, skont kif il-Bord tal- Kera jidhirlu xieraq.
Iżda meta l-kerrej taħt l-imsemmija kirja jkun ċittadin ta’Malta u jkun jokkupa d-dar bħala r-residenza ordinarja tiegħu dan għandu, fit-tmiem tal-imsemmija kirja, ikollu il-jedd li jkompli jokkupa d-dar taħt kirja ġdida mingħand il-padrun dirett bl-istess kera u taħt l-istess kondizzjonijiet kif imsemmija fis-subartikolu (2)(i) u (ii) dwar l-enfitewta.
(4) Meta tagħlaq enfitewsi temporanja ta’ dar ta’ abitazzjoni okkupata minn ċittadin ta’ Malta bħala r-residenza ordinarja tiegħu fi żmien dak l-egħluq, li ma tkunx enfitewsi msemmija fis-subartikolu (2)(a) jew (b), allura cens temporanju ghal aktar minn tletin sena, jek il- kuntratt sar qabel is-sena 1979…..
l-enfitewta jkollu l-jedd jikkonverti l-enfitewsi f’waħda perpetwa taħt l-istess kondizzjonijiet ta’ enfitewsi temporanja barra minn dawk li jkunu jirreferu għaż-żmien u għaċ-ċens. Iċ-ċens li jkollu jitħallas b’effett mill-konversjoni tal-enfitewsi f’waħda perpetwa u sakemm jgħaddu ħmistax-il sena minn dik id-data jkun daqs sitt darbiet iċ-ċens li kien jitħallas minnufih qabel dik il-konversjoni, u wara dan għandu jiżdied kull ħmistax-il sena b’daqstant miċ-ċens kurrenti, li jkun ammont li ma jkunx iżjed minn dak iċ-ċens, li jirrappreżenta bi proporzjon miegħu ż-żieda fl-inflazzjoni minn meta l-imsemmiċens ikun ġie stabbilit l-aħħar.
(a) jekk -(i) il-persuna li tkun tokkupa d-dar fid-data msemmija kompliet tokkupa d-dar bħala residenza ordinarja tagħha sakemm mietet; u
(ii) il-persuna li tkun tokkupa d-dar bħala residenza ordinarja tagħha fl-egħluq tal-enfitewsi kienet tirrisjedi mal-enfitewta fi żmien mewtu u kellha f’dak iż-żmien il-kwalifiki l-oħra kollha biex tiġi meqjusa bħala kerrej għall-finijiet ta’ dan l- artikolu; jew
(b) jekk -(i) il-persuna li tkun qed tokkupa d-dar bħala residenza ordinarja tagħha fl-imsemmija data tkun kisbet u t-titolu li bih kienet hekk tokkupa d-dar mingħand l-enfitewta li jkun jokkupa d-dar bħala residenza ordinarja tiegħu mal-egħluq tal-enfitewsi jew, jekk l-enfitewta li min għandu jkun inkiseb l-imsemmi titolu jmut qabel l-egħluq tal-enfitewsi, mingħand l-enfitewta li l-werriet tiegħu jkun jokkupa d-dar bħal aresidenza ordinarja tiegħu mal-egħluq tal-enfitewsi; u
(iii) mhux iktar tard mit-30 ta’ Settembru, 1979, jingħata avviż bil-miktub lill-Awtorità tad-Djardwar it-titolu li taħtu tkun okkupata d-dar fil-21 ta’ Ġunju, 1979, li jgħid ix-xorta ta’ dak it-titolu, għal kemm żmien ikun mistenni jdum u l-isem tal-persuna li tkun tokkupa d-dar taħt dak it-titolu.
(9) Għall-finijiet ta’ dan l-artikolu –
(a) dwar enfitewsi msemmi fis-subartikolu (2)(a) jew (b),l-enfitewsi tinkludi sub-enfitewsi;
(b) dwar kull enfitewsi ieħor, enfitewsi tfisser l-enfitewsi oriġinali, iżda jekk meta jagħlaq dak l-enfitewsi, id-dar ta’ abitazzjoni tkun miżmuma b’sub-enfitewsi –
(i) il-jeddijiet mogħtija b’dan l-artikolu lill-enfitewta jkunu jistgħu jiġu eżerċitati mill-aħħarsub-enfitewta u, bla ħsara għall-jeddijiet mogħtija lill-okkupant bis-subartikolu (5),minnu biss;
(iii) iċ-ċens tfisser biss iċ-ċens oriġinali:
Iżda meta ċ-ċens li jkun jitħallas mill-aħħar sub-enfitewta jkun iżjed minn sitt darbiet iċ-ċens oriġinali, s-subartikolu (4) għandu jkollu effett daqslikieku minflok il-kliem "jkun daqs sitt darbiet iċ-ċens" kien hemm sostitwiti l-kliem "jkun daqs is-sub-ċens".
(10) Jekk meta tagħlaq enfitewsi temporanja li għaliha japplika s-subartikolu (2) jew (3), id-dar ta’ abitazzjoni tkun okkupata minn persuna b’titolu ta’ użufrutt jew abitazzjoni, il-jedd li dik id-dar ta’abitazzjoni tibqa’ okkupata mogħti b’dawk is-subartikoli jew bis-subartikolu (7) jista’ jibqa jiġi eżerċitat minkejja dawk id-disposizzjonijiet, minn dak l-okkupant daqs li kieku kien l-enfitewta jew il-kerrej tad-dar ta’ abitazzjoni, skont il-każ.
(12) Meta xi wieħed mill-jeddijiet mogħtija b’dan l-artikolu jkun jista’ jiġi eżerċitat minn iktar minn persuna waħda dak il –jedd jista’ jiġi eżerċitat minkejja kull nuqqas ta’ ftehim bejniethom iżda biss jekk mhux inqas minn nofs in-numru ta’ dawk il-persuni jiftieħmu li jeżerċitaw dak il-jedd; u f’kull każ bħal dak il-jedd ikun japplika biss favur dawk li jkunu qed jeżerċitawh.”
* Art 5 (3) (b): “Sid il-kera jista’ biss jirrifjuta li jġedded il-kirja, u jista’ biss jieħu lura l-pussess tad-dar, meta tintemm il-
kirja, jekk juri għas-sodisfazzjon tal-Bord, b’rikors biex jieħu lura l-pussess, li matul iż-żmien tal-kirja, il- kerrej kien naqas li jħallas il-kera dovut minnu għal żewġ skadenzi jew iktar fi żmien ħmistax-il ġurnata minn dak in-nhar li sid il-kera jkun talbu biex iħallas, jew għax ikun għamel ħafna ħsara fid-dar, jew għax xort’oħra jkun naqas milli jħares il-kondizzjonijiet tal- kirja jew l-obbligi tiegħu taħtha, jew għax ikun uża l-fond xort’oħra milli prinċipalment bħala r-residenza ordinarja tiegħu.”
Hemm sitwazzjonijiet fejn ċens temporanju, meta jagħlaq, jista’ jinbidel f’ wieħed perpetwu?
Iva. F’każijiet ta’ djar ta’ abitazzjoni li jservu bħala residenza ordinarja ta’ ċittadini Malti u ingħataw b’ emfitewsi temporanja ta’ aktar minn tlettin sena qabel il-21 ta’ Ġunju, 1979. Difatti, l-Artikolu 12 tal-Kapitlu 158 ezattament is-sub-paragrafu 4 jgħid:
“Meta tagħlaq enfitewsi temporanja ta’ dar ta’ abitazzjoni okkupata minn ċittadin ta’ Malta bħala r-residenza ordinarja tiegħu fi żmien dak l-għeluq, li ma tkunx enfitewsi msemmija fis-subartikolu (2)(a) jew(b), l-enfitewta jkollu l-jedd jikkonverti l-enfitewsi f’waħda perpetwa taħt l-istess kundizzjonijiet ta’ enfitewsi temporanja barra minn dawk li jkunu jirreferu għaż-żmien u għaċ-ċens …”
Illi kif wieħed jista’ jara minn dan l-Artikolu, il-bdil minn ċens temporanju għal ċens perpetwu jista’ jsir eskluż f’dawk is-sitwazzjonijiet illi huma msemmijin fil-Artikolu 12 (2)(a) u (b), li jgħidu:
“Meta dar ta’ abitazzjoni tkun ingħatat b’enfitewsi temporanja –
(a) għal perijodu ta’ mhux iżjed minn tletin sena, jekk il-kuntratt ikun sar qabel il-21 ta’ Ġunju, 1979,
(b) għal kull perijodu ieħor, jekk il-kuntratt ikun sar wara l-imsemija data”.
Il- Kapitlu 158 jimpedixxi lid-direttarju jitrasferixxi l- jeddijiet tiegħu?
Fl-ewwel lok, il-Kap 158 tal-Liġijiet ta’ Malta kien ġie magħmul biex jipprovdi serħan il-moħħ għall-dawk il-persuni illi kellhom ċens illi kien wasal fi tmiemu w’għaldaqstant kieku ma daħlitx din il-liġi kienu jispiċċaw barra mid-dar li kienet r-residenza primarja tagħhom. Din il-liġi kienet liġi li toffri protezzjoni għaċ-ċenswalist a skaptu tad-direttarju, cioe’ is-sid veru u propju tal-propjeta’.
Għalkemm id-direttarju pero’ kellu joqgħod għal din id-deċiżjoni li l-fond ma jergax lura għandu f’dawn iċ-ċirkustanzi ma hemm xejn fil-liġi li tipprekludieh illi jitrasferixxi d-drittijiet tiegħu. Il-provvedimenti tal-Kap. 158 ma jistgħu qatt ikunu mifhuma li huma ta’ ostakolu biex waqt l-enfitewsi temporanja d-direttarju jittrasferixxi l-jeddijiet tiegħu.
Li wieħed irid jiftakar pero’ hu illi meta jkun qiegħed ibiegħ ikun qiegħed ibiegħ id-dirett dominju bid-dritt viġenti tal-enfitewta jew sussegwentement kerrej li jibqa’ jgħix f’dik il-propjeta’. Fiċ-ċirkustanzi l-prezz tal-proprjeta’ jkun jirrifletti wkoll dan il-fatt u wieħed ma jkunx jista’ jġib il-prezz illi kien iġib kieku l-propjeta’ kienet mibjugħa libera w franka minn kull drittijiet.
Jista’ iċ-ċenswalist jitlob tnaqqis fiċ-ċens minħabba aċċident ordinarju jew straordinarju?
Skont il- liġi, iċ-ċens matul iż-żmien ta’ enfitewsi ma jitbiddilx. Iċ-ċenswalist ma jistax, per ezempju, jitlob it-tnaqqis taċ-ċens minħabba tibdil ta’ ċirkostanzi. Lanqas ma jista’ jitlob ebda maħfra jew tnaqqis taċ-ċens ta’ sena jew iżjed, jekk minħabba xi aċċident straordinarju jew ordinarju, mibsur jew le, il-ġabra kollha tal-frottijiet jew biċċa minnha, tintilef.
Jista’ terz jintervjeni jekk jidhirlu li l- Gvern qed jiddisponi mid-dirett dominju mhux skont il- ftehim tas-Santa Sede?
Id-dirett dominju, jekk tal-Gvern, ifisser li ebda individwu m’għandu jedd li jipprova jiddetta lil Gvern kif għandu jipproċedi jekk irid jitrasferih. Jekk imbagħad f’dan l-eżerċizzju l-Gvern kiser xi patt kuntrattwali li għamel mas-Sante Sede, hi tal-aħħar li għandha l-interess ġuridiku biex tara li l-Gvern jonora l-obbligi li daħal għalihom. Dan ghaliex filwaqt li l-ftehim bejn il-Gvern u s-Santa Sede ġie nkorporat f’liġi, b’daqshekk, pero’, ftehim jibqa’. Mela jekk ikun hemm xi ksur ta’ obbligazzjoni minn xi parti (il- Gvern jew is-Santa Sede), kwistjoni trid tiġi trattata bejn il-partijiet għal ftehim u mhux terz li ma kienx parti għal ftehim peresss li ftehim jorbot lil dawn il- partijiet u lil ħadd aktar.
Għaliex iċ-ċnus kienu popolari f’Malta?
F’Malta l-enfitewsi, iċ-ċnus, huma popolari għal żewġ raġunijiet. L-ewwel nett għaliex dan kien metodu kif wieħed jevita l-liġi tal-kera. Peress li l-liġi tal-kera tgħid li jekk tagħti ċens għal iktar minn 16-il sena, dak ma jaqax taħt il-liġi tal-kera, allura kien hemm tendenza li dak li jkun jagħti ċ-ċnus minflok kera.
It-tieni raġuni hija li l-Knisja ma kenitx tħobb tbigħ artijiet għax jekk tbigħ ma tkunx tista' tagħmel kundizzjonijiet, u allura kienet tagħti l-art b’ċens. Jekk il-Knisja tbigħlek art, ma tistax tgħidlek li dik l-art ma tistax tużaha kontra tagħha għax ladarba tkun tiegħek tista’ tużaha għalxiex trid. Għaldaqstant il-Knisja kienet tagħti ħafna ċnus fit-tul u b’hekk tkun tista’ żżomm ċertu nteress bħala direttarja u tinkludi kundizzjonijiet, inkluż dik l-istandard clause li kien ikun hemm f’kull ċens li tagħti l-Knisja, li l-art u l-proprjeta` li tinbena fuqha ma tistax tintuża għal skopijiet li jmorru kontra l-Knisja kattolika.
Jiġifieri ċ-ċens kien iħalli ċerta diskrezzjoni lis-sid, u għalhekk hawn ħafna ċnus f’Malta. Pero` f’pajjiżi oħrajn jiftaħru li ċ-ċnus inqerdu, speċjalment iċ-ċens perpetwu.
Illum kull min ikun se jixtri proprjeta` u jara l-kelma "ċens", l-ewwel ħaġa li jgħid lill-venditur hija biex jeħlisu miċ-ċens, imbagħad jixtri.
X’inhuma d-drittijiet ta’ persuna li tkun qed tokkupa d-dar fejn tgħix b’ċens temporanju?
L-Artikolu 12 tal-Kap. 158 tal-Liġijiet ta’ Malta gie mdaħħal fis-sistema legali permezz tal-Att XXXIII tal-1979, li huwa maħsub biex jipproteġi persuni milli jiġu mkeċċija mid-dar tal-abitazzjoni tagħhom f’għeluq it-terminu konċess lilhom fil-kuntratt tal-enfitewsi.
L-Art. 12(2) tal-Kap. 158 jaqra hekk :-
“Meta dar ta` abitazzjoni tkun inghatat b`enfitewsi temporanja -
(a) ghal perijodu ta` mhux izjed minn tletin sena, jekk il-kuntratt ikun sar qabel il-21 ta` Gunju, 1979, jew
(b) ghal kull perijodu iehor, jekk il-kuntratt ikun sar wara l-imsemmija data”
Jekk fit-tmiem l- enfitewsi temporanja, l-enfitewta jkun ċittadin ta` Malta u jkun jokkupa d-dar bħala residenza ordinarja tiegħu, l-enfitewta jkollu jedd li jibqa` jokkupa d-dar b`kera mingħand il-padrun dirett b’ dan il- mod:
(i) b`kera li jkun daqs iċ-ċens li kien jitħallas minnufih qabel ma tkun għalqet l-enfitewsi, miżjud, fil-bidu tal-kirja tad-dar bis-saħħa ta` dan l-artikolu, u wara t-tmiem ta` kull ħmistax -il sena wara sakemm tibqa` l-kirja favur l-istess kerrej, b`daqstant miċ-ċens li kien jitħallas minnufih qabel dak il-bidu jew il-bidu ta` kull perijodu sussegwenti ta` ħmistax -il sena, li jkun ammont li ma jkunx iżjed minn dak iċ-ċens, li jirrappreżenta bi proporzjon għal dak iċ-ċens iż-żieda fl-inflazzjoni minn meta ċ-ċens li għandu jiżdied ikun ġie stabbilit l-aħħar;
(i) suġġett għall-kundizzjonijiet stabbiliti fis-Subartikolu 5(3)(b) ; u
(ii) taħt dawk il-kundizzjonijiet l-oħra li jistgħu jiġu miftehma bejniethom jew, jekk ma jkunx hemm ftehim, skont kif il-Bord jidhirlu xieraq.
Issa f’ każ li si tratta ta’ ċens temporanju mogħti qabel is-sena 1979 għal aktar minn 30 sena japplikaw l-Art. 12 (4) u (5) tal-Kap. 158.
L-Art. 12(4) u (5) tal-Kap. 158 jgħidu :-
“(4) Meta tagħlaq enfitewsi temporanja ta` dar ta` abitazzjoni okkupata minn ċittadin ta` Malta bħala r-residenza ordinarja tiegħu fi żmien dak l-għeluq, li ma tkunx enfitewsi msemmija fis-subartikolu (2)(a) jew (b), l-enfitewta jkollu l-jedd jikkonverti l-enfitewsi f`waħda perpetwa taħt l-istess kundizzjonijiet ta` enfitewsi temporanja barra minn dawk li jkunu jirreferu għaż-żmien u għaċ-ċens. Iċ-ċens li jkollu jitħallas b`effett mill-konversjoni tal-enfitewsi f` waħda perpetwa u sakemm jgħaddu ħmistax -il sena minn dik id-data jkun daqs sitt darbiet iċ-ċens li kien jitħallas minnufih qabel dik il-konversjoni, u wara dan għandu jiżdied kull ħmistax -il sena b`daqstant miċ-ċens kurrenti, li jkun ammont li ma jkunx iżjed minn dak iċ-ċens, li jirrappreżenta bi proporzjon miegħu ż-żieda fl-inflazzjoni minn meta l-imsemmi ċens ikun ġie stabbilit l-aħħar.
(5) Jekk l-enfitewta ma jeżerċitax il-jedd mogħti lilu bis-subartikolu (4) fi żmien sitt xhur mid-data li dak il-jedd ikun eżerċitabbli, dak il-jedd għandu, bil-modifiki meħtieġa, jgħaddi għand min ikun qed jokkupa d-dar li jkollu jedd jitlob, bl-esklużjoni tal-enfitewta, li d-dar ta` abitazzjoni tingħata lilu mill-proprjetarju b`enfitewsi perpetwa taħt l-istess kundizzjonijiet li kienu jiġu applikati kieku l-enfitewta kien ikkonverta l-enfitewsi f`waħda perpetwa.”
Dan ifisser li jekk jiena Malti u noqgħod f’residenza b’ċens temporanju li beda qabel l-1979 u dak iċ- ċens huwa għal aktar minn 30 sena, allura fit-tarf taċ-ċens, jiena nista’ nikkonverti dak iċ-ċens temporanju f’ċens perpetwu. U dan isir billi nimmultiplika ċ-ċens b’sitt darbiet ħalli ċ-ċens tiegħi jsir ċens perpetwu. Allura għal kull €1 li kont inħallas fi ground rent, nibda nħallas €6 bħala ċens perpetwu. Imbagħad kull 15 -il sena dak iċ-ċens perpetwu jiġi rivedut skond l-indiċi ta’ l-inflazzjoni li joħroġ il-Gvern.
Relatat hemm is-subartikolu (9) li jgħid hekk :-
"(9) Għall-finijiet ta` dan l-artikolu -
(a) dwar enfitewsi msemmi fis-subartikolu (2)(a) jew (b), l-enfitewsi tinkludi sub-enfitewsi ;
(b) dwar kull enfitewsi ieħor, enfitewsi tfisser l-enfitewsi oriġinali, iżda jekk meta jagħlaq dak l-enfitewsi, id-dar ta` abitazzjoni tkun miżmuma b` sub-enfitewsi -
(i) il-jeddijiet mogħtija b`dan l-artikolu lill-enfitewta jkunu jistgħu jiġu eżerċitati mill-aħħar sub-enfitewta u, bla ħsara għall-jeddijiet mogħtija lill-okkupant bis-subartikolu (5), minnu biss;
Iżda meta ċ-ċens li jkun jitħallas mill-aħħar sub-enfitewta jkun iżjed minn sitt darbiet iċ-ċens oriġinali, s-subartikolu (4) għandu jkollu effett daqs li kieku minflok il-kliem "jkun daqs sitt darbiet iċ-ċens" kien hemm sostitwiti l-kliem "jkun daqs is-subċens".’
X’ jiġri jekk il-konverżjoni ma titressaqx fi żmien sitt xhur minn meta jagħlaq iċ-ċens temporanju?
Skont l-Artikolu 12(4) tal-Kap. 158 tal-Liġijiet ta’ Malta, biex ċenswalista jkollu l-jedd jaqleb enfitewsi temporanja għal enfitewsi perpetwa jeħtieġ li jintwera li mal-għeluq tal-enfitewsi temporanja ċ-ċenswalista kien qiegħed jgħammar f’dak il-post suġġett għall-enfitewsi u stabilixxa fih ir-residenza ordinarja tiegħu. Barra minn hekk huwa meħtieġ ukoll li t-talba għall-konverżjoni titressaq fi żmien sitt xhur minn meta jagħlaq iċ-ċens temporanju. Għalhekk jekk kemm –il darba iċ-ċenswalist ma jkunx jgħix fil-post in kwistjoni fiż-żmien li għalaq iċ-ċens temporanju jew li ma ressaqx it-talba tiegħu fi żmien sitt xhur kif imfisser fil-liġi, allura l- ebda konverżjoni tal-enfitewsi ma tista’ tiġi materjalizzata.
Il-konverżjoni ta’ enfitewsi temporanja għal enfitewsi perpetwa tista’ ssir permezz ta’ cedola ta’ depozitu?
Il-konverżjoni ta’ enfitewsi temporanja għal enfitewsi perpetwa ma tistax titwettaq permezz ta’ ċedola ta’ depożitu. Kemm hu hekk, skont l-Artikolu 12(6) tal-Kap. 158 tal-Liġijiet ta’ Malta, il-konverżjoni tal-enfitewsi għandha titwettaq fis-sura ta’ att nutarili. Naturalment jekk imbagħad il-padruni diretti ma jersqux għall-kuntratt nutarili, il-konverżjoni tista’ sseħħ biss b’ordni tal-Qorti.
X’inhuwa s-sinifikat legali ta’ l- Artikolu 12(a) tal- Kap. 158 li kien introdott fl- 2007?
Wara, daħal fis-seħħ l-Att XVIII ta’ l-2007 u speċifikament l-Artikolu 12(a) ta’ l-istess Ordinanza dwar il-Kontroll tad-Djar, ingħata d-dritt retroattiv lil sub-ċenswalist li, f’każ li dan kien jokkupa l-fond relattiv bħala d-dar ta’ abitazzjoni tiegħu u li, fit-tmiem tas-subenfitewsi, kien jokkupa l-istess dar bħala r-residenza ordinarja tiegħu, jibda jokkupa l-fond bħala d-dar t’abitazzjoni b’titolu ta’ lokazzjoni bil-kundizzjonijiet hemmhekk stipulati.
Fil- fatt, l-Artikolu 12(a) tal-Kap. 158 jeħtieġ illi l-fond relattiv ossija d-dar ta’ abitazzjoni: “(i) tkun okkupata minn ċittadin ta’ Malta bħala r-residenza ordinarja tiegħu; u (ii) tkun soġġetta għal xi enfitewsi jew sub-enfitewsi oħra (aktar ’il quddiem f’dan l-artikolu msejħin "l-enfitewsi jew sub-enfitewsi preċedenti"), kemm jekk perpetwa u kemm jekk temporanja.”
Fit-tmiem tal-enfitewsi l-aktar reċenti l-enfitewta jew sub-enfitewta li jkun jissodisfa r-rekwiżiti tas-Subartikolu (1)(b)(i) jkollu l-jedd li jibqa’ jokkupa d-dar ta’ abitazzjoni taħt kirja mingħand il-persuna li tkun id-detentur tal-enfitewsi jew sub-enfitewsi precedenti bl-istess kera u taħt l-istess kundizzjonijiet applikabbli skont l-Artikolu 12(2)(i), (ia) u (ii) li għandhom japplikaw mutatis mutandis.
Fil- fatt, il- Kap. 158 iżid jgħid li “Id-disposizzjonijiet ta’ dan l-artikolu għandhom japplikaw ukoll fil-każijiet kollha fejn għad illi l-enfitewsi jew sub-enfitewsi l-aktar recenti tkun għalqet qabel l-1 ta’ Lulju 2007 il-persuna li kienet l-enfitewta jew is-sub-enfitewta fl-enfitewsi jew sub-enfitewsi l-aktar riċenti tkun għadha tokkupa d-dar bħala r-residenza ordinarja tagħha f’dik id-data.”
Mela, il-kriterji għall-applikabilita' ta’ l-Artikolu 12(a) tal-Kap. 158 huma dawn:
(i) Iċ-ċittadinanza Maltija;
(ii) L-użu bħala residenza ordinarja fil-fond fi tmiem l-enfitewsi;
(iii) Applikabilita` tas-subartikolu 4 ta’ l-Artikolu 12(a) minħabba retroattivita` - cioe’ id-dar ta’ abitazzjoni għandha tikkostitiwixxi wkoll ir-residenza ordinarja fil-perjodu kollu li jmur minn tmiem l- enfitewsi sal-ewwel (1) ta’ Lulju, 2007.
Kif jista’ jiġi stabbilit li l- fond huwa ‘residenza ordinarja’ kif irid il-Kap. 158?
Sabiex jiġi stabbilit jekk persuna kelliex ir-residenza ordinarja tagħha f’post partikolari huma relevanti dawk iċ-ċirkostanzi kollha illi jistgħu jindikaw jekk il-persuna koncernata kenitx qiegħda tagħmel użu mill-fond għal dawk l-iskopijiet li wieħed jifhem b`residenza ordinarja. Dawn jinkludu l-irqad u mistrieħ regolari fil-fond in kwistjoni, il-fatt li fil-fond in kwistjoni jinżammu l-oġġetti personali u l-ħwejjeġ ta` min jippretendi li għandu residenza, il-fatt illi f`din ir-residenza huwa jgħaddi ż-żmien liberu tiegħu fejn hu jipprattika d-delizzji tiegħu u jagħmel ix-xogħol personali tiegħu. Tindika wkoll il-kelma ‘residenza’, l-fond fejn wieħed jippranza u jiċċena, fejn wieħed jirċievi l-korrispondenza u anke fejn jirċievi l-ħbieb u fejn il-ħbieb u terzi jistennew li jsibu lil min hu hemm residenti.
Biex tkun residenza “ordinarja”, ir-residenza ma tridx tkun każwali jew saltwarja, jew għal sempliċi kumdita` jew pjaċir, jew li tkun motivata mill-ħtieġa ta` kambjament ta` ambjent, li anke tagħmel ġid għas-saħħa u għall-moħħ, imma trid tkun ir-residenza ordinarja tal-bniedem, anke jekk għal bżonn mhux l-unika residenza tiegħu, imma dejjem haġa mposta minn neċessita`. Ir-residenza ordinarja trid tirriżulta minn sensiela ta` fatti ppruvati. U fil-kisba tagħha m’hemm xejn awtomatiku.
Fis-sentenza tagħha tat-8 ta` Frar 1971 fil-kawza “Coppini noe. vs Vella Bonnici noe.” il-Qorti tal-Appell osservat li b`residenza ordinarja wieħed għandu jfisser post b`ċertu grad ta` kontinwita`, apparti assenzi aċċidentali jew temporanji. Id-durata mhux kriterju esklussiv u neċessarjament determinanti. Hu pero` kriterju tajjeb dak li jirrigwarda l-mod kif bniedem ugwalment jorganizza ħajtu. Residenza ordinarja timplika permanenza u abitwalita`.
Ir-residenza ordinarja trid tirriżulta minn sensiela ta` fatti ppruvati. U fil-kisba tagħha m’hemm xejn awtomatiku. Għalhekk il-fatt li persuna jkollha dokumenti li prima facie jattestaw konnessjoni tagħha mal-fond waħedhom ma jistgħux jitqiesu bħala prova nkonfutabbli ta` residenza. Per eżempju, l-inklużjoni fir-Reġistru Elettorali jikkostitwixxi biss prova li trid tiġi verifikata, li tista` tkun korroborattiva, iżda mhux neċessarjament u dejjem konklussiva (“Calleja et. vs Ellul” – Qorti tal-Appell – 29 ta` Novembru 1996).
Għal min isiefer fuq xogħol, irid juri li lura Malta mix-xogħol barra, ifittex kenn biss u esklussivament f’dak il- fond u mhux band`oħra.
KIf tinħadem il- formola biex tikkonverti ċens temporanju ghal wiehed perpetwu?
Bejn wieħed u ieħor ir-regola għall-fidi taċ-ċens hija li tagħmlu times six u times 20. Allura jekk għandek €50 ċens temporanju li beda qabel l-1979, huwa għal aktar minn 30 sena u ċ-ċenswalist huwa Malti u jokkupa dik il-proprjeta` bħala residenza ordinarja, tiehu l-€50 bħala l-ewwel kriterju, tagħmlu times six biex isir perpetwu - qisu skada llum - imbagħad times 20 biex jiġi kapitalizzat bil-5%.
Jekk fil- fond ikun hemm ħsara, hemm lok fejn l- emfitewsi tinħall?
In prinċipju, għal dak li hu tgħarriq tal-fond u d-dritt li d-direttarju jitlob li tinħall l-emfitewsi, l-Art. 1518 tal-Kap. 16 huwa car. Id-disposizzjoni espressament tipprovdi li l-fond irid ikun “tgħarraq ħafna” sabiex ikun hemm lok li tinħall l-emfitewsi. L-inadempjenza trid għalhekk tkun tat lok għal rovina ta` ċertu entita`. Sabiex tinħall l-emfitewsi m`huwiex biżżejjed għalhekk li jkun hemm sempliċiment ħsara fil-fond.
Jekk għandek fond b’titolu ta’ emfitewsi, tista’ twaqqgħu sabiex timmiljora dak li hemm?
Dan l-argument inġieb fil- kawża “Alice Cassar Torregiani et. -vs- Nobbli Guido Sant Fournier” li kienet deċiża mill-Qorti tal- Kummerċ fit-13 ta` Lulju 1970. Hawnhekk, l-atturi kienu talbu r-risoluzzjoni tal-emfitewsi peress illi l-konvenuti kienu ddemolew il-fond u ħallew biss il-ħitan diviżorji. Il-Qorti, pero’, ma laqgħetx it-talba tal-atturi għaliex irriżulta li minkejja li l-fond kien twaqqa` dan kien ġie deċiżament miljorat bla ma naqas il-valur u l-importanza tiegħu. Il-Qorti kienet sostniet li ma tistax taċċetta l-propożizzjoni - f`sens assolut u bħala regola inflessibbli ta` dritt - li l-emfitewta jiddemolixxi u kontestwalment jirrikostruwixxi edifiċju emfitewtikat, anke jekk ma jonqosx mill-valur, anzi iżidhomlu, jikser b`hekk l-obbligu tiegħu kontrattwali li joħroġ mill-istess liġi.
Hemm xi mod kif tifdi cens perpetwu? Taghmel differenza jekk ic-cens perpetwu huwa rivedibbli?
L-Artikolu 1501 tal-Kap. 16 jipprovdi li meta tinghata enfitewsi perpetwa, anke jekk ic-cens ikun rivedibbli kull tant zmien, ic-censwalist ghandu l-ghazla li jifdi c-cens skond is-subartikoli hemm indikati, kemm -il darba il-kuntratt innifsu, li ma jkunx kuntratt maghmul qabel il-15 ta’ Awissu 1981, ma jipprovdix mod iehor. Jekk il-kuntratt ta’ cens ikun sar qabel il-15 ta’ Awissu 1981, u jkun jipprovdi mod differenti kif issir il-fidwa, il-fidwa ssir kif jghid il-kuntratt u mhux kif tghid il-ligi.
Skond l-Artikolu 1501 (2) tal-Kap. 16 il-fidwa ssir bil-hlas ta’ somma li tkun daqs l-ammont ta’ cens kapitalizzat bir-rata ta’ 5% (cioe', l-ammont tac-cens x20), izda meta l-kuntratt jipprovdi li c-cens jista’ jigi rivedut fi zmien specifikat jew mal-grajja ta’ kondizzjoni specifikata, c-censwalist jista’ jaghzel li jifdi fi zmien l-ewwel sena mid-data ta’ xi revizjoni bhal dik, jew bil-grajja tal-kundizzjoni, u s-somma li ghandha tithallas ghall-fidwa tac-cens tkun, f’dak il-kaz, daqs l-ammont ta’ cens hekk rivedut kapitalizzat bil-medja tar-rata ta’ l-imghax li tithallas minn bank kummercjali fuq depoziti li jkunu ta’ xorta’ fissa fi zmien il-fidwa.
Il- perijodu ta’ sena biex wieħed jifdi ċens huwa ta’ dekadenza?
Iva. Il-perjodu ta’ sena msemmi fil-proviso ta’ l-Artikolu 1501(2) huwa wieħed ta’ dekadenza. Fil- fatt, il-Qorti ta’ l-Appell qalet li biex iċ-ċenswalist jippreserva l-jeddijiet tiegħu fil-liġi, huwa obbligat, una volta jixtieq jifdi, li jsegwi l-proċedura tal-liġi stabbilita għall-fidi u jgħaddi għad-depożitu tal-kapital, li, skond hu, jirrapreżenta ċ-ċens kif awmentat entro t-terminu perentorju li kienet timponi fuqu l-istess liġi. Dil- proċedura tista’ tiġi esegwita unilateralment mingħajr il-konkorrenza tad-direttarju, anke jekk dan ta’ l-aħħar ikun qed jikkontestalu per ezempju il-kriterju kif għandu jiġi kkalkolat l-awment skond il-kuntratt bejniethom. Dan iż-żmien ta’ sena ma jiġix sospiz jekk ikun hemm kawża għaddejja bejn il- partijiet biex jiġi stabbilit dan l-ammont.
X’ jiġri jekk il- perijodu ta’ sena minn mindu tista’ tifdi ċ-ċens ikun laħaq għadda?
Jekk il-perjodu ta’ sena entro liema ċ-ċenswalist seta’ jifdi ċ-ċens u sub-ċens in kwistjoni ikun laħaq għadda, ċ-ċedola ippreżentata tardivament ma tiswiex għall- fini u l- effetti tal- liġi. (Ara per eżempju Victor Camilleri –vs- Vincent Micallef)
Hemm istanzi fejn iċ-ċenswalist jista’ jitlob lid-direttarju joħroġ sehem mill- ispiża li jkun se jagħmel fil-bini?
L-Artikolu 1507 tal-Kodiċi Ċivili jgħid li: “Hu dmir taċ-ċenswalist li jesegwixxi kull obbligu li skond il-liġi għandhom is-sidien ta’ bini jew ta’ artijiet. Iżda, jekk għall-esekuzzjoni ta’ dan l-obbligu tkun meħtieġa spiża kbira, u l-enfitewsi tkun għal żmien, il-Qorti tista’, fuq talba taċ-ċenswalist, iġġiegħel lill-padrun dirett joħroġ sehem minn din l-ispiża, skond ma jkunu l-pattijiet ta’ l-enfitewsi, iż-żmien li jkun baqa’ biex tispiċċa, is-somma taċ-ċens, u ċirkostanzi oħra tal-kaz.”
Last modified on14, November 2018